Cy Twombly

Sai Tvomblis (, piln. , 1928−2011 m.) – XX a. JAV tapytojas, piešėjas, skulptorius, daugiausiai gyvenęs Italijoje.

Biografija 
Edvinas Parkeris Tvomblis Jaunesnysis, trumpiau žinomas Sai Tvomblio pseudonimu, gimė 1928 m. balandžio 25 d. Leksingtono miestelyje JAV Virdžinijos valstijoje. 1948−1951 m. jis mokėsi Bostono vaizduojamųjų menų mokykloje, privačiame Vašingtono ir Ly universitete Leksingtone, bei Niujorko Studentų meno lygoje. Pastarojoje sutiko R. Raušenbergą, kuris paskatino Sai Tvomblį mokytis Black Mountain koledže Š. Karolinoje, kur jo mokytojais 1951−52 m. buvo Franz Kline, Robert Motherwell ir Ben Shahn. 1951 m. The Kootz galerijoje Niujorke įvyko pirmoji Sai Tvomblio personalinė paroda. Ankstyvieji Sai Tvomblio kūriniai buvo įtakoti Franz Kline juodai-balto abstrakčiojo ekspresionizmo stiliaus ir Paul Klee vaikiškų vaizdinių.

1952 m, Sai Tvomblis su Virdžinijos vaizduojamųjų menų muziejaus parama keliavo į Š. Afriką, Ispaniją, Italiją ir Prancūziją. Kartu su juo keliavo R. Raušenbergas. Po kelionės Sai Tvomblio kūriniai pirmą kartą eksponuoti Romoje. 1953 m. jis atliko karinę tarnybą kriptologijos skyriuje. 1955−1959 m. Sai Tvomblis dirbo tai Niujorke, tai Italijoje ir vėliau apsigyveno Romoje. Šiuo laikotarpiu jis pradėjo kurti abstrakčias skulptūras, kurias dengdavo baltais dažais. Italijoje Sai Tvomblis kūrybiškai nutolo nuo amerikietiškojo abstrakčiojo ekspresionizmo, įkvėpimo sėmėsi iš poezijos, mitologijos, antikinės istorijos. Savo kūriniuose naudojo įvairius ženklus, rašmenis, skaičius, kuriuos reikėdavo suprasti metaforiškai, o ne tradicinėmis prasmėmis. 1964 m. Sai Tvomblis dalyvavo Venecijos bienalėje, 1965 m. įvyko pirmoji jo muziejinė paroda Langės namo muziejuje Vokietijos Krėfeldo mieste. 1968 m. JAV Milvokio meno centras suorganizavo jo pirmąją retrospektyvinę parodą. 

Pagrindinės retrospektyvinės parodos:
 1968 m. įvyko pirmoji retrospektyvinė paroda JAV Milvokio meno centre; 
 1973 m. − tapybos Berno Kunsthalėje ir piešinių Bazelio dailės muziejuje;
 1987 m. − Whitechapel galerijoje Londone, Ciuricho Kunsthause;
 1988 m. − Pompidu centre Paryžiuje;
 1994 m. − Niujorko šiuolaikinio meno muziejuje, kuri vėliau parodyta Hiustone, Los Andžele ir Berlyne;
 2003 m. − kūrinių ant popieriaus Ermitaže Sankt Peterburge;
 2006 m. − Moderniojoje pinakotekoje Miunchene;
 2008 m. − Teit Modern galerijoje Londone;
 2009 m. − Čikagos meno institute;
1995 m. Hiustone atsidarė Sai Tvomblio vardo galerija, jis apdovanotas Kaiserring prizu iš Goslaro miesto Vokietijoje. 1996 m. dailininkas apdovanotas Praemium Imperiale prizu iš Japonijos meno asociacijos. 2001 m. Venecijos bienalėje apdovanotas „Auksiniu liūtu“ už viso gyvenimo kūrybą. 2009 m. atsidariusiame Brandhorst muziejuje Miunchene Sai Tvomblio kūrybai skirtas beveik visas muziejaus antras aukštas. 2010 m. Luvro muziejuje Paryžiuje buvo atidengta menininko nuo 2007 m. kurta Bronzinių dirbinių salono lubų tapyba, užėmusi apie 3750 kvadratinių pėdų. 2010 m. dailininkui suteiktas Prancūzijos Garbės legiono ordino ševaljė rangas. Sai Tvomblis mirė 2011 m. liepos 5 d. Romoje. 2015 m. jo paveikslas be pavadinimo viešo aukciono metu buvo parduotas už 70,5 mln. JAV dolerių.

Kūrinių galerijos 

 Sai Tvomblio tapyba ir piešiniai 
 Sai Tvomblio skulptūros 
 wikiart.org
 Niujorko šiuolaikinio meno muziejus
 artnet.com
 artsy.net

Šaltiniai 

 Sai Tvomblio biografija Bilbao Gugenheimo muziejaus svetainėje
 guggenheim.org/ 
 Encyclopaedia Britannica

Nuorodos 
 Sai Tvomblio internetinė svetainė
 „The New York Times“

Twombly, Cy
Twombly, Cy